**ТАНИЛЦУУЛГА**

Хууль зүй, дотоод хэргийн яамны Төрийн нарийн бичгийн даргын 2022 оны А/15 дугаар тушаалаар Хязгаарлалттай мэдээллийг ашиглах бол мэдээллийн эзнээс зөвшөөрөл авах мэдэгдэл хүргүүлэх, ашиглах хүсэлт гаргасан, гуравдагч этгээдэд өгсөн, дамжуулсан талаарх бүртгэл хөтлөх журмын төсөл боловсруулах, түүнийг батлуулах үүрэг бүхий ажлын хэсэг байгуулагдан ажиллаа.

Ерөнхий сайдын захирамж болон Төрийн нарийн бичгийн даргын тушаалын дагуу “Хязгаарлалттай мэдээллийг ашиглах бол мэдээллийн эзнээс зөвшөөрөл авах мэдэгдэл хүргүүлэх, ашиглах хүсэлт гаргасан, гуравдагч этгээдэд өгсөн, дамжуулсан талаарх бүртгэл хөтлөх” журмын төслийг, Нийтийн мэдээллийн ил тод байдлын тухай хуулийн 9 дүгээр зүйлийн 9.16 дахь хэсэгт заасны дагуу “Хязгаарлалттай мэдээллийг өгсөн, дамжуулсан тохиолдолд мэдээллийн эзэнд мэдэгдэл хүргүүлэх, ашиглах хүсэлт гаргасан, гуравдагч этгээдэд өгсөн, дамжуулсан талаарх бүртгэл хөтлөх” журмын 2 хувилбарын төслийг тус тус боловсруулсан.

2022 оны 04 сарын 07-ны өдөр цахимаар хуралдан дээрх 2 журмын төслийг танилцуулсан. Ажлын хэсгийн хуралдаанаар Нийтийн мэдээллийн ил тод байдлын тухай хуулийн дагуу боловсруулсан журмын төслийг хэлэлцэх нь зүйтэй гэж үзсэн.

2022 оны 04 сарын 08-ны өдөр тус яамны 317 тоот хурлын танхимд ажлын хэсгийн 2 дахь хурлыг хийсэн бөгөөд гишүүдээс ирүүлсэн саналыг хэлэлцэж, Хүний Эрхийн Үндэсний Комиссын саналыг хүлээн авч, Үндэсний дата төв болон Цахим хөгжил, харилцаа холбооны яамны төлөөллийн саналыг шаардлагагүй гэж үзсэн бөгөөд ажлын хэсгийн гишүүд нэгдсэн санал дүгнэлтэд хүрч “Журам батлах тухай” Засгийн газрын тогтоолын төсөл болон журмын төслийг хавсралтаар танилцуулж байна.

ТӨСӨЛ

**МОНГОЛ УЛСЫН ЗАСГИЙН ГАЗРЫН ТОГТООЛ**

2022 оны … дугаар Улаанбаатар

сарын …-ны өдөр хот

Дугаар …

**ЖУРАМ БАТЛАХ ТУХАЙ**

Нийтийн мэдээллийн ил тод байдлын тухай хуулийн 9 дүгээр зүйлийн 9.16 дахь хэсгийг үндэслэн Монгол Улсын Засгийн газраас ТОГТООХ нь:

1."Хязгаарлалттай мэдээллийг өгсөн, дамжуулсан тохиолдолд мэдээллийн эзэнд мэдэгдэл хүргүүлэх, ашиглах хүсэлт гаргасан, гуравдагч этгээдэд өгсөн, дамжуулсан талаарх бүртгэл хөтлөх журам"-ыг хавсралтаар баталсугай.

2.Энэ журамд хяналт тавьж ажиллахыг Цахим хөгжил, харилцаа холбооны сайдын үүрэг хариуцагч /Л.Энх-Амгалан/-д үүрэг болгосугай.

3.Энэхүү журмыг Нийтийн мэдээллийн ил тод байдлын тухай хууль хүчин төгөлдөр мөрдөгдөж эхлэсэн өдрөөс эхлэн дагаж мөрдсүгэй.

МОНГОЛ УЛСЫН ЕРӨНХИЙ САЙД Л.ОЮУН-ЭРДЭНЭ

ХУУЛЬ ЗҮЙ, ДОТООД ХЭРГИЙН САЙД Х.НЯМБААТАР

Засгийн газрын 2022 оны ... дугаар тогтоолын хавсралт

**Хязгаарлалттай мэдээллийг өгсөн, дамжуулсан тохиолдолд**

**мэдээллийн эзэнд мэдэгдэл хүргүүлэх, ашиглах хүсэлт гаргасан,**

**гуравдагч этгээдэд өгсөн, дамжуулсан талаарх**

**бүртгэл хөтлөх журам**

**Нэг.Нийтлэг үндэслэл**

1.1.Энэхүү журмын зорилго нь Нийтийн мэдээллийн ил тод байдлын тухай хуулийн 9 дүгээр зүйлийн 9.12 дахь хэсэгт заасны дагуу төрийн байгууллага болон хуульд заасан бусад этгээд хуульд заасан үндэслэл, журмын дагуу хязгаарлалттай мэдээллийг ашигласан, гуравдагч этгээдэд өгсөн, дамжуулсан тохиолдолд мэдээлэл хариуцагч энэ тухай мэдээллийн эзэнд мэдэгдэл хүргүүлэх, мэдээлэл хариуцагч хязгаарлалттай мэдээллийг ашиглах хүсэлт гаргасан, гуравдагч этгээдэд өгсөн, дамжуулсан талаарх бүртгэл хөтлөхтэй холбоотой харилцааг зохицуулахад оршино.

1.2.Хязгаарлалттай мэдээллийг ашигласан тухай мэдэгдэл хүргүүлэх, хязгаарлалттай мэдээллийг ашиглах хүсэлт гаргасан, гуравдагч этгээдэд өгсөн, дамжуулсан бүртгэл хөтлөхөд Нийтийн мэдээллийн ил тод байдлын тухай хуулийн 5 дугаар зүйлд заасан зарчмыг баримтална.

**Хоёр.Мэдэгдэл хүргүүлэх**

2.1.Мэдээлэл хариуцагч нь хязгаарлалттай мэдээллийг Нийтийн мэдээллийн ил тод байдлын тухай хуулийн 9 дүгээр зүйлийн 9.12 дахь хэсэгт заасны дагуу төрийн байгууллага болон хуульд заасан бусад этгээдэд хуульд заасан үндэслэл, журмын дагуу өгсөн, дамжуулсан бол энэ тухай мэдээллийн эзэнд мэдэгдэнэ.

2.2.Мэдээлэл хариуцагч Нийтийн мэдээллийн ил тод байдлын тухай хуулийн 9 дүгээр зүйлийн 9.19-д зааснаас бусад бүх тохиолдолд мэдээллийн эзэнд мэдэгдэл хүргүүлэх бөгөөд мөн хуулийн 23 дугаар зүйл заасан мэдэгдэл хүргэх системийг ашиглана.

2.3.Мэдэгдэлд дараах мэдээллийг тусгана.

2.3.1.мэдээлэл авсан зорилго;

2.3.2.мэдээлэл авагч нь хувь хүн бол эцэг /эх/-ийн нэр, өөрийн нэр, хуулийн этгээд бол хуулийн этгээдийн нэр, холбоо барих хаяг, харилцах утасны дугаар;

2.3.3.мэдээлэл хариуцагчийн нэр, холбоо барих хаяг, харилцах утасны дугаар;

2.3.4.авсан мэдээллийн жагсаалт, мэдээлэл авсан хэлбэр;

2.3.5.мэдээллийг өгсөн огноо;

2.3.6.тухайн мэдээллийг авах хууль зүйн үндэслэл.

2.4.Мэдээлэл хариуцагч Нийтийн мэдээллийн ил тод байдлын тухай хуулийн 23.1-д зааснаас бусад мэдэгдэл хүлээн авах боломжтой хэлбэрийн талаар мэдээллийн эзэнд мэдээлж, түүгээр мэдэгдэл хүргүүлж болно.

**Гурав.Хязгаарлалттай мэдээллийг ашиглах хүсэлтийг бүртгэх**

3.1.Хязгаарлалттай мэдээлэл ашиглах тухай хүн, хуулийн этгээдээс Нийтийн мэдээллийн ил тод байдлын тухай хуулийн 13.2 дахь хэсэгт заасан хэлбэрээр буюу бичгээр ирүүлсэн хүсэлтийг мэдээлэл хариуцагч Нийтийн мэдээллийн ил тод байдлын тухай хуулийн 18 дугаар зүйлийн 18.5.4-д заасан мэдээлэл солилцооны бүртгэлийн системд мөн хуулийн 15 дугаар зүйлийн 15.2-т заасан дараах мэдээллийг тусгана.

3.1.1.хүсэлт гаргасан хүн, хуулийн этгээдийн нэр, харилцах утасны дугаар, хаяг;

3.1.2.хүссэн мэдээллийн товч агуулга;

3.1.3.хүсэлт хүлээн авсан он, сар, өдөр, хэлбэр;

3.1.4.хүсэлтийг буцаасан тохиолдолд үндэслэл, хэлбэр;

3.1.5.шаардлагатай бусад.

3.2.Хязгаарлалттай мэдээлэл ашиглах тухай бичгээр гаргасан хүсэлт нь Нийтийн мэдээллийн ил тод байдлын тухай хуулийн 13.5-13.9 дахь хэсэгт заасан дараах шаардлагыг хангасан байна.

3.2.1.Цаасан хэлбэрээр гаргах хүсэлтийг хүн гарын үсэг зурж, хуулийн этгээд бол хуулийн этгээдийг төлөөлөх эрх бүхий этгээд гарын үсэг зурж, тамга, тэмдэг дарж баталгаажуулсан байх;

3.2.2.Хүн, хуулийн этгээдийн цахим хэлбэрээр гаргасан хүсэлт нь тухайн хүн, хуулийн этгээдийг хуульд заасан журмын дагуу таньж баталгаажуулах боломжтой байх;

3.2.3.Хүсэлт гаргагч хүн хүсэлтдээ хүндэтгэн үзэх шалтгаанаар гарын үсгээ зурж чадахгүй бол түүнийг төлөөлөн хууль ёсны төлөөлөгч нь гарын үсэг зурсан байх;

3.2.4.Хүсэлтийг иргэд хамтран гаргасан бол түүнд бүгд гарын үсэг зурах, эсхүл тэдгээрийн төлөөлөгч гарын үсэг зурж, төлөөлөх эрхийг нотлох баримт бичгийг хавсаргасан байх.

3.3.Хүсэлтэд хуульд зааснаас бусад шаардлага тавихыг хориглоно.

**Дөрөв.Хязгаарлалттай мэдээллийг гуравдагч этгээдэд өгсөн, дамжуулсан**

**талаарх бүртгэл хөтлөх**

4.1.Мэдээлэл хариуцагч хязгаарлалттай мэдээллийг гуравдагч этгээдэд өгсөн, дамжуулсан талаарх бүртгэл хөтлөх бөгөөд тус бүртгэлд дараах мэдээллийг тусгана.

4.1.1.хүсэлт гаргасан этгээдийн мэдээлэл;

4.1.2.мэдээллийг өгсөн, дамжуулсан он, сар, өдөр;

4.1.3.мэдээллийн эзнийг тодорхойлох мэдээлэл;

4.1.4.мэдээллийн эзний зөвшөөрөл шаардахаар хуульд заасан тохиолдолд түүний зөвшөөрөл өгсөн хэлбэр;

4.1.5.зөвшөөрлийн баталгаажуулалт хийсэн он, сар, өдөр;

4.1.6.хүсэлт гаргагчийг цахим тодорхойлогчоор тогтоосон тодорхойлолт;

4.1.7.байгууллага, албан тушаалтны хандсан он, сар, өдөр;

4.1.8.авсан мэдээллийн агуулга;

4.1.9.мэдээлэл авсан зорилго;

4.1.10.мэдээлэл ашигласан этгээд нь хувь хүн бол эцэг /эх/-ийн нэр, өөрийн нэр, хуулийн этгээд бол хуулийн этгээдийн нэр, албан тушаалтны эцэг /эх/-ийн нэр, өөрийн нэр, харилцах утасны дугаар;

4.1.11.мэдээллийн бүрэн, эсхүл хэсэгчлэн өгсөн эсэх;

4.1.12.өгсөн, дамжуулсан мэдээллийн жагсаалт, мэдээлэл авсан хэлбэр;

4.1.13.Нийтийн мэдээллийн ил тод байдлын тухай хуулийн 9 дүгээр зүйлийн 9.12 дахь хэсэгт заасан этгээд байх тохиолдолд тухайн мэдээллийг авах хууль зүйн үндэслэл.

4.1.14.шаардлагатай бусад.

4.3.Хязгаарлалттай мэдээллийг өгөх, дамжуулахад зөвхөн Нийтийн мэдээллийн ил тод байдлын тухай хуулийн 18 дугаар зүйлд заасан нийтийн мэдээллийн дэд бүтцийг ашиглана.

4.4.Мэдээлэл хариуцагч нь хязгаарлалттай мэдээллийг гуравдагч этгээдэд өгсөн, дамжуулсан мэдээллийг Нийтийн мэдээллийн ил тод байдлын тухай хуулийн 18 дугаар зүйлийн 18.5.4-д заасан мэдээлэл солилцооны бүртгэлийн системд бүртгэнэ.

**Тав.Бусад зүйл**

5.1.Мэдээллийн эзний хязгаарлалттай мэдээллийг ашигласан тухай мэдэгдэл хүргүүлэх, мэдээлэл хариуцагч хязгаарлалттай мэдээллийг ашиглах хүсэлт гаргах, гуравдагч этгээдэд өгөх, дамжуулахдаа Нийтийн мэдээллийн ил тод байдлын тухай хуулийн 18 дугаар зүйлд заасан нийтийн мэдээллийн дэд бүтцээс өөр хэлбэр, арга хэрэгсэл ашиглахыг хориглоно.

--- oOo ---